ลางร้าย‘การลงทุน-บริโภค’เริ่มแผ่ว
เศรษฐกิจเดือนธ.ค.ติดลบ2.9%ธปท.ไม่กล้าประเมินเดือนม.ค.
1 ก.พ. 2556

เศรษฐกิจเดือนธ.ค.ติดลบ2.9%ธปท.ไม่กล้าประเมินเดือนม.ค.
ธปท.เผยภาวะเศรษฐกิจเดือน ธ.ค.ชะลอลง การบริโภค การลงทุนเริ่มแผ่ว 
นายเมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศ (ธปท.) กล่าวว่า ภาวะเศรษฐกิจโดยรวมในเดือน ธ.ค. 2555 ที่ผ่านมาชะลอลง โดยการบริโภคภาคเอกชนขยายตัวติดลบ 2.9% จากเดือนก่อนหน้า 1.8% ตามการจัดเก็บภาษีมูลค่าเพิ่มที่ต่ำลง ซึ่งสอดคล้องกับการนำเข้าสินค้าอุปโภคบริโภคและการใช้จ่ายในหมวดยานยนต์ที่ลดลง 
นอกจากนี้ การลงทุนภาคเอกชนติดลบ 0.8% จากเดือนก่อนหน้าที่ขยายตัวถึง 1.7% เนื่องจากภาคธุรกิจได้เร่งลงทุนไปแล้วในช่วงก่อนหน้า ประกอบกับประสบปัญหาการขาดแคลนแรงงานในภาคก่อสร้าง สอดคล้องกับการผลิตภาคอุตสาหกรรมที่ขยายตัวติดลบ 5.0% ชะลอลงจากที่ก่อนหน้านี้ขยายตัวดี 
ขณะที่ปัจจัยพื้นฐานทางเศรษฐกิจยังอยู่ในระดับที่ดี เนื่องจากการจ้างงานขยายตัวต่อเนื่อง ความเชื่อมั่นยังมีแนวโน้มสูงขึ้น ทั้งความเชื่อมั่นของผู้บริโภคและผู้ประกอบการ โดยความเชื่อมั่นภาคธุรกิจในเดือนนี้อยู่ที่ระดับ 50.6 จุด และความเชื่อมั่นในระยะ 3 เดือนข้างหน้าอยู่ที่ระดับ 55.5 จุด สะท้อนความเชื่อมั่นที่ดี ส่วนสินเชื่อภาคเอกชนยังขยายตัวในเกณฑ์ดี สนับสนุนการใช้จ่ายในประเทศ โดยสินเชื่อรวมขยายตัว 14.2% 
ภาวะดังกล่าวบ่งชี้ว่าเศรษฐกิจโดยรวมยังมีเสถียรภาพ การส่งออกมีแนวโน้มดีขึ้น แม้ในเดือน ธ.ค.จะขยายตัวติดลบ 2.4% จากเดือนก่อนหน้าขยายตัว 6.7% ส่วนการท่องเที่ยวขยายตัวดี จำนวนนักท่องเที่ยวเพิ่มเป็น 2.4 ล้านคน จากเดือนก่อน 2.1 ล้านคน 
“การส่งออกในเดือน ธ.ค.ที่ผ่านมา ขยายตัวเพิ่มขึ้น 13.6% ขณะที่ทั้งปี 2555 ขยายตัวเพียง 3.2% ต่ำกว่าที่ ธปท.ประมาณการไว้ โดย ธปท.ยังไม่สามารถประเมินได้ว่า ค่าเงินบาทที่แข็งค่าขึ้นในเดือน ม.ค.นี้ จะกระทบต่อการส่งออกมากหรือน้อยแค่ไหน เพราะยังเป็นอัตราแลกเปลี่ยนที่เกิดขึ้นเพียงเดือนเดียว ไม่ได้เกิดขึ้นต่อเนื่องตลอดทั้งปี ส่วนการนำเข้าในปีนี้ขยายตัว 7.8% แต่เฉพาะในเดือน ธ.ค.ปีที่แล้ว การนำเข้าขยายตัว 1.3%” นายเมธี กล่าว
อย่างไรก็ตาม ภาวะเศรษฐกิจไทยในปี 2555 ทั้งปี ขยายตัวจากปีก่อนหน้า เนื่องจากการเร่งซ่อมแซมความเสียหายจากอุทกภัยของภาคเอกชน ประกอบกับได้รับแรงสนับสนุนจากมาตรการกระตุ้นเศรษฐกิจของภาครัฐ และภาวะการเงินที่เอื้ออำนวย แม้เศรษฐกิจได้รับผลกระทบจากการชะลอตัวของเศรษฐกิจโลกชัดเจนขึ้น ตั้งแต่ช่วงกลางปีเป็นต้นมา แต่ผลกระทบจำกัดอยู่เฉพาะการส่งออกสินค้าและการผลิตภาคอุตสาหกรรมที่เน้นผลิตเพื่อการส่งออก ขณะที่เศรษฐกิจโดยรวมมีเสถียรภาพดี